信都公家白兔
作者：王安石
朝代：宋

paragraphs: 水精爲宮玉爲田，姮娥縞衣洗朱鉛。
宮中老兔非日浴，天使潔白宜嬋娟。
揚鬚弭足桂樹間，桂花如霜亂後前。
赤鴉相望窺不得，空疑兩瞳射日丹。
東西跳梁自長久，天畢橫施亦何有。
憑光下視罝網繁，衣褐紛紛漫回首。
去年驚墮滁山雲，出入虛莽猶無群。
奇毛難藏果亦得，千里今以窮歸君。
空衢險幽不可返，食君庭除嗟亦窘。
令予得爲此兔謀，豐草長林且遊衍。